AlexejDobrolubov/national_council_slovak_2010 huggingface dataset:
33. schôdza NR SR - 8.deň - A. dopoludnia
Dátum: 2025-04-04
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

151. Ďakujem za slovo, pán predsedajúci. Pán kolega, myslím si, že presne takto by mala vyzerať parlamentná diskusia, ktorá je vecná a konštruktívna, a môžeme vidieť normálnosť a vedecké, biologické fakty, ktoré však niektorých našich kolegov z PS a z SaS bytostne bolia, a radšej všetci odišli, čo je aspoň minimálne pozoruhodné, pretože asi nedokážu vecne diskutovať. Bola tu aj pani Kolíková, ktorá nám tu rozprávala o ľudskej dôstojnosti , o ktorej aj vy ste hovorili vo svojom vystúpení. Tak nebolo to tak dávno, keď práve na tomto mieste povedala, že veď keby sme išli jej logikou, veď to je normálne, že tí ľudia zomierali vo väzbe, a to je normálne, že ľudia teda páchajú samovraždy . Tak podľa nás to teda normálne určite nie je, a aj preto sa otvára ústava, ktorá je zákon zákonov na Slovensku. A práve naopak, my chceme chrániť občanov Slovenskej republiky a nevyvíjame takéto zvláštne názory, pretože ak by sme sa pozerali na to, čo hlásajú progresívci z Progresívneho Slovenska, tak buď by zo Sloveniek a Slovákov chceli urobiť bezpohlavných občanov, alebo práve naopak, možno by sa im páčilo až ďalších 72 pohlaví a vôbec by im neprekážalo, ak by si deti adoptovali žiarovky. Takže ja si myslím, že ste mali naozaj konštruktívne vystúpenie, aj pán Majerský mal veľmi dobré vystúpenie a myslím si, že aj tým, že je zlúčená rozprava, tak sa vieme veľmi dobre o týchto veciach rozprávať a nájsť mnohé prieniky v našich myšlienkach a názoroch a najmä hodnotách, ktoré tvoria Slovenskú republiku. Ďakujem veľmi pekne.
22. schôdza NR SR - 6.deň - B. popoludni
Dátum: 2024-10-29
Poslanec: Matejičková, Zuzana (SMER - SD)
Druh vystúpenia: Vystúpenie v rozprave

79. Ďakujem veľmi pekne za slovo, pán predsedajúci, vážený pán minister, vážené kolegyne, kolegovia, v súlade s § 73 ods. 1 zákona o rokovacom poriadku som bola určená Výborom Národnej rady pre pôdohospodárstvo a životné prostredie za spravodajkyňu k návrhu uvedeného zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady Slovenskej republiky pre pôdohospodárstvo a životné prostredie. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Ďakujem pán predsedajúci, otvorte, prosím, všeobecnú rozpravu.
22. schôdza NR SR - 5.deň - A. dopoludnia
Dátum: 2024-10-28
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

36. Ďakujem pekne, pán predsedajúci. Vážená pani ministerka, vo vašom vystúpení ste úplne jasne pomenovali, prečo sa progresívci nevedia stotožniť so zmenami zákonov napríklad o Fonde na podporu umenia alebo zmena financovania pre aj vami spomínanú LGBT komunitu, teda priam ich dúhových pridov, pričom týmito krokmi iba nakloníme koaličný program a sľuby, ktoré sme dali pred voľbami ľuďom na Slovensku. Je nám zároveň jasné, prečo toľko plaču a kritiky počúvame z radov opozície, pretože peniaze sú veľmi silnou motiváciou. Snáď si nemyslíme, že z dlhej chvíle si len tak postavili tribúny a začali rečniť a s radosťou vám priniesli pred ministerstvo rakvu. Toľko len k úcte k ženám a k inštitúcii. Keď vidíme komu a načo boli opakovane prideľované dotácie z Fondu na podporu umenia a kto sedel v hodnotiacich komisiách, konflikt záujmov je priam neprehliadnuteľný. Vyciciavanie verejných financií sme vyvoleným narušili a je správne, že nedovolíte, aby sa z ministerstva kultúry stala iba dojná krava pre ideologicky správnych ľudí. Národ formuje kultúra. A keď zničíte alebo budete sa snažiť násilne pretvoriť kultúrne povedomie, tradície, či dokonca našu históriu, ktorí tvorili naši predkovia, zničíme samotný národ. Môžeme sa iba pýtať kolegov z opozície, ktorých tu skutočne nie je veľa, či im ide práve o to, aby sme zničili slovenský národ. Ďakujem vám veľmi pekne.
22. schôdza NR SR - 4.deň - A. dopoludnia
Dátum: 2024-10-25
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

102. Ďakujem veľmi pekne za slovo, pán predsedajúci. Pán Gašpar, nedá mi pár slovami predsa len zareagovať na vaše vystúpenie, ktoré bolo vecné a faktické, a nie pokrytecké s falošnou neskorou ľútosťou, ako nám predviedla pani Kolíková. Ja by som doplnila azda len toľko, že pani Kolíková je skutočným symbolom rozvratu právneho štátu a symbolom plnej podpory politických procesov počas teroru pána Matoviča, kedy zbytočne zomrelo viac ako 20-tisíc ľudí a nie iba pár ľudí vo väzbe, ako sa nám tu snaží prezentovať, a za to všetko musí byť vyvodená zodpovednosť. V každom jednom prípade bola pani Kolíková symbolom, či to boli monster procesy proti rôznym ľuďom, či to bolo zadržanie v tom čase najsilnejšieho opozičného politika pána Roberta Fica na autoproteste, je ukážkou ich krvavých očí a ich prázdnych ľudských charakterov, či až niekedy právneho bezvedomia. To, čoho boli schopní, však zažili všetci ľudia na Slovensku, boli tu aj zatvárania všedných občanov do karantén, covidových bublín, ale, samozrejme, aj do väzby, kde mnohí prišli o život. Ďakujem vám veľmi pekne.
19. schôdza NR SR - 13.deň - B. popoludni
Dátum: 2024-10-02
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

60. Pán predsedajúci, ďakujem veľmi pekne. Dovolím si len tak krátko, keďže aj pán Hargaš vôbec nehovoril o predrečníkovi, ale celý čas o nás, tak len pán Hargaš bol štátnym tajomníkom u pani Remišovej, že? Takže ste tam, vláda Progresívneho Slovenska aj u pani Remišovej, dajte si to do vášho pexesa a pani Remišová robila tiež také pexeso, kde po ňom zomierali ľudia, tak si vytvorte nové políčko, dobre? Nezabúdajme na takéto veci. A teraz k pánovi Stachurovi, ktorý je doktor, a používali ste vo vašom vystúpení slová ako optimálne a optimalizovať. Tiež ste pôsobili v rôznych vedúcich a poradenských pozíciách na úrade vlády, respektíve radili ste pánovi premiérovi Matovičovi v roku 2021, boli ste taktiež štátnym tajomníkom, myslím, že len nejaký rok, ale boli ste u pána Krajčího na ministerstve zdravotníctva a myslím, že práve aj za vás sa modlila tá slávna salara banda za vašu múdrosť. Tak len škoda, že sa nemodlili aj za to, aby ste nerozvrátili verejné financie počas covidu, pán Hargaš, si robte ďalší terčík za jednu miliardu, lebo vy sa len smejete na tom, ale boli ste to vy, takíto štátni úradníci na vysokých postoch, ktorí ste zadlžovali Slovensko, a teraz sme to my, ktorí musíme ozdravovať verejné financie a vôbec nie tak ako vy za sedem miliárd, tak si myslím, že keby to bol váš apolitický pán Ódor, tak asi by bola rozpustená Slovenská republika. Aby ste mali aj nejaké čísla, samozrejme, to bolo aj slávne druhé Slovenské národné povstanie, ale aj expirované vakcíny alebo zaplatené vakcíny, ktoré sa v živote ani nedostali sem na Slovensko, prípadne to bol Sputnik, ktorý prišiel, odletel, priletel, ľudia sa s ním chceli, nechceli zaočkovať. Takže toto ste boli vy a vy sa teraz, pán Hargaš, smejete slovenskému občanovi práve do tváre. Ďakujem pekne.
19. schôdza NR SR - 13.deň - B. popoludni
Dátum: 2024-10-02
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

12. Ďakujem veľmi pekne za slovo, pán predsedajúci. Pán Gašpar, ako ste povedali, tak opakovanie je matkou múdrosti a správne ste vymenovali niekoľko zbytočných výdavkov, ale za miliardy eur peňazí, ktoré patrili všetkým občanom Slovenska. A tie boli minuté tak neefektívne a nehospodárne za vlády práve spomínaných pánov, ale keďže opakujeme a je to matkou múdrosti, tak Matovič, Ódor či Heger boli práve pod posvätením bývalej pani prezidentky Čaputovej spôsobili najvyšší nárast dlhu a dokázali ho zvýšiť až o 753 %, respektíve je to viac ako 20 mld. eur za tri roky. To nedokázal nikto za 30 rokov existencie Slovenska. Je však pozoruhodné, koľko sa tu smejú niektorí poslanci alebo vyhukujú, dokonca to nevedia zvládnuť, boli pritom práve oni, ktorí za týmito zafóliovanými balkónmi stláčali gombíky a ešte sa podľa mňa orgány činné v trestnom konaní pozrú na ich jednotlivé kroky a hlasovania. Tak ja by som len tak opomenula, že ak by konsolidovali na čele s pánom Ódorom alebo Šimečkom tých 7 mld., tak slovenské rodiny by to rozhodne neprežili. Takže si myslím, že ste veľmi správne povedali, že ozdravujeme verejné financie skutočne čo najsociálnejšie. Ďakujem veľmi pekne.
19. schôdza NR SR - 10.deň - B. popoludni
Dátum: 2024-09-26
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

102. Ďakujem veľmi pekne za slovo, pán predsedajúci. Pán kolega, ja len doplním niekoľko tvojich myšlienok, aby to slovenská verejnosť počula, aby najmä nezabudla, že kto boli tí ľudia, ktorí zadlžili Slovensko až o 753 %, a teraz sme to práve my, ktorí musíme konsolidovať, aj keď sme to vôbec nechceli. Je nehorázne, že verejné financie zničili a zadlžili Slovensko do takej miery, že máme čo robiť, aby sme vôbec ľuďom nezničili ich životy a rodinné úspory, ktoré boli zdecimované už počas covidu, keď museli zatvárať svoje podniky a rodiny vyslovene živorili. A keď aj prosili na úradoch práce o nejakú pomoc, tak ak aj im bola nejaká poskytnutá, tak neskôr ju museli vracať, ale niektoré spoločnosti si užívali neuveriteľné dotácie. Takže nezabúdajme na to, kto to všetko spôsobil, kto nechával ľudí stáť v tých niekoľkohodinových radoch, čo neskôr aj priznal pán kolega Szalay z SaS a priznali sa v priamom prenose v Národnej rade, že mnoho podnikateľov zarobili milióny eur práve na testovaniach. Na testovanie sa vynaložilo až jedna miliarda eur. To sú tak obrovské peniaze, ktoré si ťažko vie slovenský občan predstaviť a my sa môžme len pýtať, kam zmizol teda pán Sulík, keď z ničoho nič položil mandát v Národnej rade a asi išiel teda kŕmiť tie klokany do Austrálie, ale bol to práve on, kto aj vypil celý bar v Dubaji aj s predchodcom predsedom, bývalým predsedom Národnej rady pánom Borisom Kollárom. Toto sú ľudia, ktorí to všetko spôsobili, a ja verím tomu, že čoskoro za túto vinu aj budú niesť plnú zodpovednosť. Ďakujem ešte raz za tvoj príspevok.
22. schôdza NR SR - 3.deň - B. popoludni
Dátum: 2024-10-24
Poslanec: Luščíková, Darina (PS)
Druh vystúpenia: Vystúpenie s faktickou poznámkou

61. Ďakujem za slovo, pán predsedajúci. Pán kolega, mám na vás dve veci z vášho príspevku. Jedna ma prekvapila trošku nemilo, a to vaša kritika úradníckej vlády Ľuda Ódora a danie trošku zodpovednosti na túto vládu za minuloročný rozpočet, resp. tento rozpočet z minulého roku. Ja si myslím, že bolo dostatočne korektné od tejto vlády, od úradníckej vlády pripraviť vyrovnaný rozpočet a pripraviť nejaké opatrenia, z ktorých si mohla nasledujúca vláda vybrať, pretože úradnícka vláda netušila o tom, aké bude programové vyhlásenie novej vlády, aké budú priority novej vlády. Tak len toľko k tomu, že myslím, že dostatočné bolo na to pripraviť nejaké opatrenia, z ktorých si mohla vláda vybrať, a nemusel to byť rozpočet, na ktorý v podstate nemala povinnosť. Druhá vec, a to veľmi s vami súhlasím, ide o podnikateľské prostredie, ktoré vyslovene trpí tým, ako sa táto vláda a vládna koalícia stavia k podnikateľskému prostrediu, ako neumožňuje podnikateľom dýchať a rásť, naozaj tuná ekonomický rast najbližšie roky nemôžme zaznamenať, pretože podnikateľov vyslovene dusí a toto naozaj s vami veľmi súhlasím, pretože minuloročným rozpočtom, alebo vyzerá to, že aj týmto rozpočtom si vyslovene budeme prejedať budúcnosť. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Luščíková, Darina (PS)
Druh vystúpenia: Vystúpenie s faktickou poznámkou

32. Ďakujem za slovo. Pán minister, mňa v úvode vášho prejavu veľmi potešilo, že ste nás všetkých vyzvali, aby sme svoje prejavy mali bez invektív. Ale čo sa stalo? Váš prejav bol plný invektív a čo je veľká škoda, takto ste nastavili latku dnešného dňa. Pozorne som počúvala ten úvod prejavu, kým som tu bola a hovorili ste o počtoch, aká hotovosť bola zanechaná, aká výška dlhu, kým a ako bol spôsobený. No musím vám úprimne povedať, že ak by takto počítali podnikatelia a takto si prispôsobovali pravdu a realitu, tak by veľmi rýchlo skrachovali. Vaše argumenty mi naozaj pripomínali kreatívu nepoctivých podnikateľov. Ja sa vás ešte chcem opýtať jednu vec, pretože mne vo všetkých tých opatreniach pre podnikateľov chýbajú opatrenia, ktoré by nastavili ekonomický rast. Dobre vieme, že za všetkých vašich vlád ekonomický rast klesal, spomaľoval sa a teraz to nie je o nič lepšie a ja nevidím ani jedno opatrenie, ktoré by bolo prorastové pre podnikateľov. Takže bola by som rada, keby ste sa povenovali možno v odpovediach aj prorastovým opatreniam pre podnikateľov. Ďakujem pekne.
19. schôdza NR SR - 6.deň - A. dopoludnia
Dátum: 2024-09-19
Poslanec: Luščíková, Darina (PS)
Druh vystúpenia: Vystúpenie s faktickou poznámkou

30. Ďakujem za slovo. Pán kolega, ja začnem záverom vášho vystúpenia, kedy ste spomenuli, že nemáte dôveru v zákony predkladané Slovenskou národnou stranou a mechanizmy, ktoré ponúkajú, pretože naozaj máme tieto skúsenosti od začiatku ich vládnutia, že mechanizmy sú zle nastavené, aj v tomto zákone sú navrhované vágne pravidlá, ktoré sa budú dať nastavovať ad hoc a veľmi účelovo, takže toto by som naozaj veľmi rada vyzdvihla. Rovnako ste spomínali aj rozvoj regiónov a cestovného ruchu. Je naozaj veľmi nešťastné to, že každá vláda, keď príde nová, si inštaluje svoje vlastné mechanizmy a úplne zabúda na tie mechanizmy, ktoré už fungujú, ktoré sú tam existujúce, teda kde sú že existujúce vzťahy. Ak by som spomenula, napríklad tak ako aj kolega Janckuliak, oblastné organizácie cestovného ruchu alebo napríklad MAS-ky, miestne akčné skupiny, ktoré naozaj v regiónoch fungovali. Teraz sú podvyživené, dokonca je echo, že MAS-ky sú nejakým spôsobom v zániku a že vôbec sa nebudú podporovať, a pritom to boli vytvorené vzťahy regionálne, kde ľudia vedeli, kde tie peniaze potrebujú, vedeli si to odkontrolovať, či idú naozaj na tie činnosti a na tie investície, ktoré v tom regióne sú potrebné, a nie sú tam žiadne vedľajšie úmysly. Takže ja by som chcela odporučiť, že prečo vymýšľať niečo nové, prečo zase niečo centralizovať, čo nefunguje rovnako ako napríklad PPA-čka, hej, no tam platby nefungujú, schvaľovanie nefunguje. Prečo sa nevraciate k veciam, ktoré naozaj v regiónoch fungujú? To je taký návrh. Ďakujem.
19. schôdza NR SR - 6.deň - A. dopoludnia
Dátum: 2024-09-19
Poslanec: Luščíková, Darina (PS)
Druh vystúpenia: Vystúpenie s faktickou poznámkou

20. Ďakujem pekne za slovo. Pán minister aj pán predsedajúci, ja si myslím, že keď míňame peniaze zo štátneho rozpočtu na podporu cestovného ruchu, čo nevyhnutne naozaj treba, tak je to téma fiškálna, takže si myslím, že kolega naozaj bol k téme, a hlavne v týchto pohnutých časoch, keď potrebujeme šetriť každý milión, tak ich potrebujeme vynakladať účelne. A myslím si, že o tom bol prejav obidvoch mojich kolegov. Som veľmi rada, že je tu aj pán minister, a mňa veľmi naozaj zaujímajú aj tie ostatné zákony, ale budem k téme, lebo to porovnám, že ministerstvo vlastne predkladá alebo vláda predkladá momentálne dva zákony, ktoré sa týkajú cestovného ruchu a športu, teda vášho ministerstva, a mňa veľmi zaujíma aj to, že síce ste tieto zákony preložili ostatné na ďalšiu schôdzu, ale Slovenská národná strana predložila ďalších päť zákonov, poslaneckých zákonov, ktoré míňajú ďalšie milióny, ktoré sú urobené naozaj veľmi absurdne a veľmi babrácky a ja sa naozaj zaujímam o to, načo vám je ministerstvo, ak predkladáte babrácke, amatérske zákony, ktoré míňajú milióny eur našich občanov. Takže veľmi rada by som sa vyjadrila k tým ostatným zákonom, ak by ste mali ten priestor, že či naozaj ich budete ďalej predkladať, alebo ako vlastne v zmysle toho, že potrebujeme konsolidovať, či tá miliarda, ktorú máme v rezerve, súvisí s tým, že sa predkladajú aj poslanecké zákony. A bola by som možno veľmi rada, keby ste troška usmernili vašich poslancov a naučili ich robiť doložky vplyvov, vyrátavať vplyvy na štátny rozpočet, vypočítať, aké sú podnikateľské vplyvy alebo ich aspoň správne určiť, pretože napísať do doložky, že nemá to vplyv na štátny rozpočet , a ministerstvo financií vám na to odpovie, že tam sú desiatky miliónov vplyvov na štátny rozpočet, je naozaj dosť veľký prúser. Ďakujem pekne.
20. schôdza NR SR - 1.deň - A. dopoludnia
Dátum: 2024-09-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

78. Pán Gašpar, človek už naozaj nevie, či sa má smiať alebo zostať v nemom úžase nad vecami, aké vy dokážete vyfabulovať. Ak dokážete, ako dokážete prepájať neprepojiteľné a porovnávať neporovnateľné. Vymyslieť si prisanie Michala Šimečku, rodiny Michala Šimečku na štátny rozpočet je naozaj stupídne. Ale ja rozumiem, prečo to robíte. Že vy vychádzate z predpokladu, že to vašim voličom nevadí, ako vy sa chováte. Ja si myslím, že vy potrebujete presvedčiť vašich voličov, že my sme takí istí ako vy. Presvedčiť vašich voličov, ktorí pri rozhovoroch s nami tvrdia, že všetci politici kradnú. Počujete? Vaši voliči sa zmierili s tým, že všetci politici kradnú. Lenže naši voliči, na rozdiel od vašich, nestrácajú nádej, že svet môže byť iný, že svet môže fungovať podľa zásad morálky a slušnosti. Naši voliči alebo vo svete našich voličov politici nekradnú. Politici nežijú z peňazí, z ktorých sa má postaviť nová nemocnica, diaľnica alebo zmodernizovať škola, nekupujú si z nich Rolexky, nedovolenkujú na jachtách s tými, čo majú tú nemocnicu či diaľnicu stavať a nemusia mať napísané nehnuteľnosti na svojich rodinných príslušníkov, nemusia mať skryté tučné bankové kontá v bankových rajoch. A celé toto odvolávanie je hanba. Je to vaša hanba. (Potlesk.)
19. schôdza NR SR - 2.deň - B. popoludní
Dátum: 2024-09-11
Poslanec: Luščíková, Darina (PS)
Druh vystúpenia: Vystúpenie s faktickou poznámkou

38. Ďakujem pekne za slovo. No, keď sme pri tom alibizme, tak v podstate jediné konzistentné tvrdenie, ktoré zostáva od nástupu tejto vlády nezmenené, je to hádzanie viny za zlé verejné financie na predchádzajúce vlády predchádzajúceho volebného obdobia, čo vieme dobre, že nie je pravda. Dokument, ktorý spomínal aj môj kolega Štefan Kišš, hovorí o tom, že za túto vzniknutú situáciu môže aj covid a vojna na Ukrajine, čo je tiež pravda a vôbec napríklad o tomto nehovoríte. Nalejme si však čistého vína. Hospodárska politika, ktorú vedie táto vláda, je o neadresných výdavkoch, ktoré už môžeme vyčísliť na vyše miliardu za obdobie vášho vládnutia, a preto sa nečudujeme, že musíte hľadať konsolidačné opatrenia v tak veľkej výške. Povedzme si aj to, že je naozaj veľmi ťažké hľadať riešenia. Ja rozumiem tomu, že hľadať konsenzus v tejto vašej vláde je naozaj veľmi ťažké a ten chaos, ktorý tu vzniká, nám ukazuje aj to presunutie niektorých bodov, ktoré predložila Slovenská národná strana na toto rokovanie tejto schôdze, na ktoré my sme sa už pripravovali a zjavne aj vy. Sú to nevyčíslené výdavky, ktoré budú mať naozaj veľký vplyv na štátny rozpočet. A čo mňa veľmi prekvapilo, tak v Sobotných dialógoch vlastne premiér tejto vlády aj pripustil, že niektoré tieto návrhy sú návrhmi, o ktorých uvažujete. Napríklad 13. a 14. plat, aby sa oslobodil od daňovo-odvodového zaťaženia. Takže ja rozumiem, že hľadať kompromisy je veľmi ťažké, ale vy vlastne zaťažujete podnikateľov, zaťažujete obyvateľov tejto krajiny. Keď hovoríme o tom zaťažovaní podnikateľov, rozprávali tu o tom aj moji kolegovia, že vy vôbec nevytvárate priestor na to, aby mohol nastať hospodársky rast, aby ste pomohli podnikateľom rásť a oslobodili ich od... (Prerušenie vystúpenia časomerom.)
19. schôdza NR SR - 1.deň - A. popoludní
Dátum: 2024-09-10
Poslanec: Luščíková, Darina (PS)
Druh vystúpenia: Vystúpenie s faktickou poznámkou

97. Ďakujem pekne za slovo. Ja som veľmi vďačná kolegyni, že ma vyviedla z omylu a to z omylu, že som si myslela, že sa skutočne zavádza povinná školská dochádzka pre deti z Ukrajiny, za čo som sa chcela pánovi ministrovi naozaj poďakovať, pretože z vlastnej skúsenosti, kedy som vyše roka pracovala pre odídencov z Ukrajiny, viem, aký to je veľký problém, keď sú tie deti izolované a nemajú povinnú školskú dochádzku. O túto tému, o tejto téme sme s ministerstvom často rozprávali, o tejto téme sme sa bavili a apelovali sme, v podstate už dva roky sa apeluje na to, aby tá povinná školská dochádzka vznikla, tak verím, že táto úprava v ďalšom čítaní bude tak urobená a tak pochopená, aby tie deti do tej školy museli nastúpiť. Budem veľmi rada, keď sa problematika ukrajinských detí bude riešiť aj komplexne z inej stránky a to z tej stránky, že deti sú na našich školách, ukrajinské deti sú na našich školách veľmi často šikanované. Sú šikanované však nielen deťmi, ale sú šikanované dokonca učiteľmi, ktorí vyznávajú proruské názory, nálady a sú na tej opačnej strane. Toto považujem za naozaj veľmi veľký problém, a preto by som sa chcela spýtať aj ministra a apelovať na neho, či sa rieši nejaké vzdelávanie, rieši sa nejaké komplexné, komplexné pochopenie tejto témy, aby tieto deti netrpeli tým, že jednak odišli zo svojej krajiny, ale ešte to, že tuná nie sú prijaté a je im dané aj zo strany učiteľov jasne najavo, že v tejto krajine nemajú čo robiť. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Luščíková, Darina (PS)
Druh vystúpenia: Vystúpenie s faktickou poznámkou

178. Ďakujem pekne za slovo. A, Zora, veľmi výborne a výstižne si zhrnula celý legislatívny proces, tak ako tu prebehol, a ja by som sa rada vrátila aj k Ústave Slovenskej republiky a dovoľte, aby som ju citovala: „Sloboda vedeckého bádania a umenia sa zaručuje.“ Je to článok 43 ústavy, na ktorú sme tu všetci prisahali. Bezpochyby sloboda umenia alebo akákoľvek sloboda niečo vykonávať a tvoriť, je založené na slobodnom prístupe k zdrojom. K zdrojom v akejkoľvek podobe. V prípade audiovizuálnych diel je to určite prístup k zdrojom, k zdrojom finančným. Navrhovaná novela výrazne obmedzuje prístup k zdrojom. Zásadné zmeny v rade Audiovizuálneho fondu, ktoré vy chcete presadiť, spôsobia, že rozhodovanie vo fonde bude závislé na politickej vôli ministerstva kultúry a jej ministerky. Zloženie rady a čísla v tomto prípade naozaj nepustia. Vy svojím konaním chcete ovládnuť kultúru, pretože kultúra je nositeľom slobody a rôznorodosti. A to, čoho sa naozaj vy bojíte, je práve sloboda prejavu a sloboda slova. A v tomto strachu neváhate totálne znásilniť legislatívny proces, tak ako sme to tu videli v priamom prenose. A počas tohoto procesu robíte aj naozaj trápne chyby, ktoré tu popísali moji kolegovia. Zopakujem: „Sloboda vedeckého bádania a umenia sa zaručuje.“ Na toto ste prisahali. Ďakujem.
15. schôdza NR SR - 4.deň - A. dopoludnia
Dátum: 2024-06-14
Poslanec: Luščíková, Darina (PS)
Druh vystúpenia: Vystúpenie s faktickou poznámkou

57. Ďakujem pekne za slovo, pán predsedajúci. Ja by som rada doplnila svojho kolegu v jednej veci a to, že predkladaním tohto zákona myslíme aj na predčasných dôchodcov, kde podľa súčasných pravidiel môžu zarobiť len 2 400 euro ročne. Podľa nášho návrhu sa táto suma zvýši o vyše tisíc euro ročne, takže budú môcť zarobiť až 3 432 eur. Zároveň, ako si už spomínal, že má to pozitívny vplyv aj na podnikateľské prostredie, tak verím, že podnikatelia by tento návrh veľmi uvítali a to z dôvodu, že fixné sumy, nezmyselné fixné sumy v zákonoch veľmi zaťažujú podnikateľov a robia im administratívu navyše. Podľa prieskumu dokonca podnikatelia považujú fixné sumy v zákonoch za jedny z najväčších bariér v podnikaní. Preto zvýšenie odvodovej odpočítateľnej položky podnikateľom naozaj zjednoduší prijímanie dohodárov. Ďakujem pekne.